Έκθεση Διονύση-Ζώη Ζαβερδινού στην Αίθουσα Τέχνης  «Θεόδωρος Στάμος» Διάρκεια έκθεσης έως 17 Ιουλίου 2026, ώρες λειτουργίας 11.00-13.00 & 19.00-23.00
Η κίνηση η διαρκής κίνηση και η εναλλαγή εντυπώσεων κάθε φορά που προσεγγίζουμε ένα έργο του, θα έλεγα ότι είναι το γνώρισμα της δουλειάς του. Τα έργα του Διονύση- Ζώη Ζαβερδινού είναι απτά, τρισδιάστατα (ακόμα και τα πλακάτα έργα ζωγραφικής που ενεργοποιούν τις αισθήσεις του θεατή επιτρέποντας ή και επιβάλλοντας τον ήχο τους. Προπλάσματα, κατασκευές, μικρογλυπτά και γλυπτά που ξεκίνησε να φιλοτεχνεί από το 1990 με πηλό, γύψο, αλουμίνιο, μέταλλα, χαρτί, μπρούτζο, ακόμη και λευκό μπετόν. Από το 2005 επανέρχεται στα σχέδια με καθαρά περιγράμματα σαν αυτόνομες οντότητες. Αλλά ακόμα και τα πορτρέτα του διαθέτουν μια αυτόνομη ανεικονική φόρμα επιτρέποντας πολλαπλές αναγνώσεις. Ευτελή, απομεινάρια άλλων χρήσεων, αντικείμενα καθημερινά, βρίσκουν μορφή, καμπυλότητες, αποκτούν κίνηση ή δημιουργούν μια ψευδαίσθηση ενέργειας. Ακόμη και τα πορτρέτα του αφήνουν έναν απόηχο ανεικονικής γραφής. 
Η τεχνοκριτικός Ραλλού Θεοδωρίδου σημείωνε μεταξύ άλλων: Οι μορφές του βρίσκονται σε μια συνεχή σύσπαση όπου οι καμπύλες απομακρύνονται και ενώνονται με αρμονική ρυθμικότητα, δίνοντας έτσι στη φύση της γραμμές της χαμένης αρμονίας. Τα έργα του, αν και πλήρως αφαιρετικά, ενσωματώνοντας με εντυπωσιακό τρόπο στο φυσικό τοπίο συμπληρώνοντάς το με μια κινητική που μοιάζει να αφαιρέθηκε για τις ανάγκες της πολυπλοκότητας. Τα γλυπτά αποτελούν έτσι μέρος της φύσης –το κομμάτι της δύναμης που καταστρέφει και δημιουργεί. 
Mε τον Δ. Ζώη Ζαβερδινό βρεθήκαμε πριν 20 χρόνια στις γιορτές της Λευκάδας και στη διημερίδα την αφιερωμένη στον ποιητή Νάνο Βαλαωρίτη. Κοινός γνώριμός μας ο πρωτοπόρος ποιητής Ιάσων Δεπούντης –που ο Ζώης συναντούσε τακτικά στη Ζυρίχη–, όπου ο Ζαβερδινός έχει εγκατασταθεί από το 1981. 
Γιος αγρότη, ο Ζαβερδινός γεννήθηκε στο Σπανοχώρι Λευκάδας (10 Δεκεμβρίου 1947), δούλεψε από μικρός σαν τσοπανόπαιδο, σχεδιάζοντας ωστόσο με κάρβουνο τις κατάλευκες μάνδρες του χωριού του. Τα δύσκολα χρόνια που ακολούθησαν τον Εμφύλιο ανάγκασαν την οικογένεια να μεταναστεύσει στο Μοντρεάλ του Καναδά (1965). Ευκαιρία σημαντική για τον Ζώη που σπούδασε δυο χρόνια στη Σχολή Καλών Τεχνών του Μουσείου του Μοντρεάλ. 
Το 1976 γνώρισε τον ζωγράφο Θόδωρο Στάμο. Μια γνωριμία σημαντική καθώς ο Στάμος, με την εμβληματική παρουσία του από το ξεκίνημα του 20ου αιώνα στην Αμερική, επηρέασε σίγουρα πολλούς Λευκαδίτες ζωγράφους. Την περίοδο 1978-1980 Ο Ζαβερδινός ακολούθησε τον Στάμο στο Arts Students League N.Y που δίδασκε από το φθινόπωρο έως την άνοιξη. Εκεί γνώρισε τον συλλέκτη Τάκη Ευσταθίου που διέθετε μια από τις μεγαλύτερες συλλογές με έργα του ποιητή Λευκάδιου Χερν. Με τον Θ. Στάμο συνεργάστηκαν στην Ericsson Gallery.
Ο Ζαβερδινός έχει στο ενεργητικό του πολλές εκθέσεις, ατομικές και ομαδικές με πρόσφατη στη Ζυρίχη τον Απρίλιο του 2023 όπου εξέθεσε με τον επίσης Λευκαδίτη ζωγράφο Σωτήρη Θεριανό. 
Με τον Ζώη Ζαβερδινό, που βρίσκεται σε μια διαρκή δημιουργική παραγωγή, συνεργαστήκαμε επί σειρά ετών στον Μανδραγόρα, φιλοτεχνώντας με έργα του τις σελίδες του περιοδικού και παρουσιάζοντας συχνά τη δουλειά του. Κλείνοντας να σημειώσω πως το έργο του Ζαβερδινού διαλέγεται δημιουργικά άλλοτε με τα κυκλαδικά ειδώλια, κάποτε με τον Μάλεβιτς, τον Μοντριάν ή ακόμη και με αυτά του Τζάκσον Πόλοκ (Jackson Pollock). 

